**Ministru kabineta noteikumu projekta**

**„Transfertcenu dokumentācija un kārtība, kādā noslēdzama nodokļu maksātāja un nodokļu administrācijas iepriekšēja vienošanās par tirgus cenas (vērtības) noteikšanu darījumam vai darījumu veidam” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekts:   * nosaka transfertcenu dokumentācijā (globālajā dokumentācijā un vietējā dokumentācijā) ietveramo detalizētu informāciju. Tādējādi transfertcenu dokumentācijas tiesiskais regulējums tiks saskaņots ar jaunāko starptautisko praksi, kā rezultātā VID būs pieejama informācija, kas svarīga transfertcenu riska analīzei, savukārt nodokļu maksātājam, tiesiskais regulējums būs skaidrāks, jo saskanēs ar OECD Transfertcenu vadlīniju 2017.gada redakciju; * saskaņo iesniegumā par iepriekšēju vienošanos norādāmo informāciju ar jaunajām transfertcenu dokumentācijas prasībām.   Noteikumi stāsies spēkā pēc noteikumu projekta pieņemšanas Ministru kabinetā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts “Transfertcenu dokumentācija un kārtība, kādā noslēdzama nodokļu maksātāja un nodokļu administrācijas iepriekšēja vienošanās par tirgus cenas (vērtības) noteikšanu darījumam vai darījumu veidam” (turpmāk – noteikumu projekts) sagatavots saskaņā ar likuma "Par nodokļiem un nodevām" (turpmāk – Likums) 15.2panta desmito un divpadsmito daļu (grozījumi Saeimā 3.lasījumā pieņemti 2018.gada 25.oktobrī, likums izsludināts 2018.gada 14.novembrī, stājies spēkā 2018.gada 28.novembrī) un 16.1panta trešo daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **Transfertcenu dokumentācijas tiesiskais regulējums**  Nodokļu maksātājiem – komercsabiedrībām, kuras veic darījumus ar saistītiem ārvalstu uzņēmumiem – ir saistošs transfertcenu tiesiskais regulējums, atbilstoši kuram komercsabiedrībām darījumos ar saistītiem ārvalstu uzņēmumiem ir pienākums noteikt cenu, kas atbilst tirgus cenai, tādējādi nodrošinot, lai komercsabiedrības peļņa mākslīgi netiktu pārcelta uz valsti, kurā nodokļu režīms ir labvēlīgāks. Svarīgs transfertcenu tiesiskā regulējuma elements ir transfertcenu dokumentācija. Viens no tās mērķiem ir nodrošināt pierādījumus, ka attiecīgā darījuma cena (vērtība) atbilst tirgus cenai (vērtībai). Latvijā transfertcenu dokumentācijas tiesiskais regulējums pastāv kopš 2012.gada. Taču ņemot vērā starptautisko nodokļu tiesību straujo attīstību pasaulē, 2018.gada nogalē stājās spēkā grozījumi Likumā, ar kuriem pārskatīts transfertcenu dokumentācijas regulējums, ieviešot OECD dokumenta "Transfertcenu noteikšanas vadlīnijas daudznacionāliem uzņēmumiem un nodokļu administrācijām" (turpmāk – OECD Transfertcenu vadlīnijas) 2017.gada redakcijā ietvertās trīspakāpju transfertcenu dokumentācijas daļas – globālo dokumentāciju un vietējo dokumentāciju. Likums nosaka globālās dokumentācijas un vietējās dokumentācijas galvenās sastāvdaļas, vienlaikus deleģējot Ministru kabinetam noteikt transfertcenu dokumentācijā ietveramās informācijas detalizētu saturu. Līdz ar to nepieciešams izdot noteikumus, tajos ietverot normas, kurās, ievērojot Likumā paredzētos principus, noteiktas globālās dokumentācijas un vietējās dokumentācijas detalizētas prasības.  Likuma 15.2 panta divpadsmitā daļa pilnvaro Ministru kabinetu noteikt vienkāršotajā transfertcenu dokumentācijā ietveramo informāciju, ja nodokļu normatīvajos aktos ir paredzēta vienkāršota transfertcenu noteikšanas kārtība. OECD Transfertcenu vadlīnijas paredz vairākus risinājumus vienkāršotas transfertcenu noteikšanas kārtībai, tajā skaitā, zemas pievienotās vērtības pakalpojumiem (noteikta veida (parasti juridiskie, grāmatvedības, IT u.tml.) pakalpojumi, kas rada zemu transfertcenu risku)[[1]](#footnote-1), kā arī tā saucamā “droša patvēruma” (angļ.: *safe harbour*) regulējumam (kad valsts nosaka vienkāršotus transfertcenu noteikšanas principus noteiktais kategorijas darījumiem noteiktajos gadījumos)[[2]](#footnote-2). Latvijas nodokļu normatīvajos aktos tuvākajā laikā (paredzams 2019.gada janvārī) paredzēts (veicot attiecīgus grozījumus Ministru kabineta 2017.gada 14.novembra noteikumos Nr.677 “Uzņēmumu ienākuma nodokļa likuma normu piemērošanas noteikumi” (izdoti, pamatojoties uz Uzņēmumu ienākuma nodokļa likuma normām) noteikt vienkāršoto transfertcenu noteikšanas kārtību attiecībā uz zemas pievienotās vērtības pakalpojumiem. Tādēļ, lai minētajā gadījumā nodokļu maksātājs varētu ne tikai noteikt vienkāršotā veidā transfertcenu, bet arī sagatavot vienkāršotu dokumentāciju, noteikumu projektā nepieciešams paredzēt iespēju nodokļu maksātājam sagatavot vienkāršoto transfertcenu dokumentāciju zemas pievienotās vērtības pakalpojumiem. Savukārt gadījumā, ja nākotnē nodokļu normatīvajos aktos tiks paredzēta vienkāršotas transfertcenu noteikšanas kārtība arī citos gadījumos, esošā Likuma deleģējuma ietvaros būs nepieciešams veikt noteikumu projektā iekļautā regulējuma grozījumus, papildinot noteikumus ar jaunām vienkāršotas transfertcenu dokumentācijas prasībām, kuras būs piemērotas attiecīgajam vienkāršotas transfertcenu noteikšanas regulējumam (piemēram, “droša patvēruma” (angļ.: *safe harbour*) regulējumam). Turklāt vienkāršotās transfertcenu dokumentācijas prasības var būt atšķirīgas atkarībā no darījumu veidiem, uz kuriem attieksies vienkāršota transfertcenu noteikšanas kārtība, ņemot vērā dažādiem darījumiem raksturīgos atšķirīgos transfertcenu riskus.  Noteikumu projektā paredzēts, ka tajā ietvertais vienkāršotas transfertcenu dokumentācijas regulējums zemas pievienotās vērtības pakalpojumiem būs piemērojams vienlaikus ar grozījumiem Ministru kabineta 2017.gada 14.novembra noteikumos Nr.677 “Uzņēmumu ienākuma nodokļa likuma normu piemērošanas noteikumi”, kuri paredzēs attiecīgajiem darījumiem vienkāršotu transfertcenu noteikšanas kārtību. Regulējums par vienkāršotu transfertcenu dokumentāciju iekļauts noteikumu projektā jau šobrīd, gan lai izpildītu Likuma deleģējumu, gan lai veicinātu tiesisko noteiktību, savlaicīgi informējot nodokļu maksātāju par attiecīgajiem atvieglojumiem, gan lai izvairītos no “normatīvo aktu plūdiem” (arī ievērojot Valsts kancelejas direktora 2017. gada 5. janvāra rezolūcijā Nr. 18/2016-UZD-592 un Tieslietu ministrijas 2018.gada 24.jūlija vēstulē Nr. 1-10/1885 minētos principus), ja noteikumu projekts tiktu nebūtiski grozīts uzreiz pēc tā pieņemšanas.  Transfertcenu dokumentācijā norādāmā informācija pamatā balstīsies uz tiem pašiem principiem, atbilstoši kuriem Latvijas nodokļu maksātāji sagatavo transfertcenu dokumentāciju šobrīd, pirms noteikumu projekta pieņemšanas, taču noteikumu projektā ietvertais regulējums, salīdzinot ar iepriekšējo regulējumu, būs detalizētāks, kā arī tajā uzsvars būs vairāk uz informāciju, kura attiecas uz visu starptautisko uzņēmumu grupu kopumā. Ņemot vērā minēto, noteikuma projektā paredzēts, ka:   * Globālajā dokumentācijā būs ietverta informācija par visas starptautisko uzņēmumu grupas saimniecisko darbību, tajā skaitā, par saimnieciskās darbības būtību, vispārējo transfertcenu politiku, kā arī ienākumu un globālo operāciju izvietojumu. Globālajā dokumentācijā ietveramā informācija būs iedalīta šādās piecās kategorijās:   (1) starptautiskas uzņēmumu grupas organizatoriskā struktūra;  (2) starptautiskās uzņēmumu grupas saimnieciskās darbības veidu apraksts;  (3) starptautiskas uzņēmumu grupas nemateriālais īpašums;  (4) starptautiskas uzņēmumu grupas ietvaros veiktie finanšu darījumi;  (5) starptautiskas uzņēmumu grupas finanšu un nodokļu posteņi.   * Vietējā dokumentācijā būs ietverta informācija galvenokārt par vietējā nodokļu maksātāja būtiskiem kontrolētiem darījumiem. Vietējā dokumentācijā ietvertā informācija papildina globālajā dokumentācijā ietverto informāciju, un tās mērķis ir pamatot, ka kontrolētajā darījumā, kas ietekmē vietējā uzņēmuma nodokļu slogu, noteiktā cena (vērtība) atbilst tirgus cenai (vērtībai). Vietējā dokumentācija satur transfertcenu analīzi saistībā ar vietējā nodokļu maksātāja veikto kontrolēto darījumu, tajā skaitā, attiecīgo finanšu informāciju, salīdzināmības analīzi, pamatojumu transfertcenu metodes izvēlei, kā arī atsevišķus globālās dokumentācijas elementus gadījumos, kad nodokļu maksātājam nav pienākuma sagatavot globālo dokumentāciju. * Vienkāršotajā dokumentācijā būs ietverta informācija galvenokārt, lai pamatotu zemas pievienotās vērtības pakalpojumu (piemēram, grāmatvedības, juridisko, IT atbalsta u.tml.) nepieciešamību, to sniegšanas faktu un faktiskos izdevumus.   **Par iepriekšējas vienošanās līguma regulējumu**  Iepriekšējas vienošanās noslēgšana, ņemot vērā tās saistošo spēku nodokļu administrācijai, ir veids, kādā nodrošināt tiesisko noteiktību transfertcenu jomā, un izvairīties no potenciāliem strīdiem par to, kādu cenu nodokļu maksātājam bija jāpiemēro konkrētajā darījumā ar saistītu ārvalstu komercsabiedrību.  Šobrīd iepriekšējas vienošanās tiesiskais regulējums ir ietverts Ministru kabineta 2013.gada 3.janvāra noteikumos Nr.16 “Kārtība, kādā noslēdzama nodokļu maksātāja un nodokļu administrācijas iepriekšēja vienošanās par tirgus cenas (vērtības) noteikšanu darījumam vai darījumu veidam”. Iepriekšējas vienošanās noslēgšanas procesā būtiska loma ir informācijai, kādu iesniedz nodokļu maksātājs nodokļu administrācijai, lai pamatotu savu viedokli par konkrētajam darījumam piemērojamo tirgus cenu. Minētā informācija būtībā sakrīt ar informāciju, kādu nodokļu maksātājs norāda transfertcenu dokumentācijā. Iemesls tam ir apstāklis, ka, gan sagatavojot transfertcenu dokumentāciju, gan slēdzot iepriekšēju vienošanos, tiek pamatota tirgus cena darījumam, kas veikts starp vienas starptautiskas uzņēmumu grupas komercsabiedrībām. Ņemot vērā, ka tiek grozītas prasības transfertcenu dokumentācijā, nepieciešams grozīt arī informāciju, kādu nodokļu maksātājs iesniedz, lai noslēgtu iepriekšēju vienošanos. Tā kā transfertcenu dokumentācijas prasības ir ietvertas šajā pašā noteikumu projektā, prasības informācijai, kādu nodokļu maksātājs iesniedz nodokļu administrācijai, lai noslēgtu iepriekšēju vienošanos, vislietderīgāk ir noteikt ar atsauci uz prasībām transfertcenu dokumentācijai.  Vienlaikus, ņemot vērā, ka Likumā veikts grozījums (16.1panta 1.1daļa), paredzot iespēju iepriekšējas vienošanās slēgt arī par iepriekšējiem pārskata gadiem, atbilstošs regulējums iestrādāts arī noteikumu projektā.  Šobrīd iepriekšēju vienošanos iespējams noslēgt uz periodu, kas nepārsniedz trīs gadus no iepriekšējās vienošanās spēkā stāšanās. Taču, ņemot vērā, Likumā un noteikumu projektā pārskatītās prasības informācijai, kuru nodokļu maksātājs pievieno iesniegumam par iepriekšējas vienošanās noslēgšanu, kā arī ievērojot Valsts ieņēmumu dienesta (turpmāk – VID) uzkrāto pieredzi iepriekšēju vienošanos slēgšanā un to izpildes kontrolē liecina, ka, ņemot vērā transfertcenas noteikšanai būtisku apstākļu mainību laikā, vairākos gadījumos iepriekšēju vienošanos varētu slēgt arī uz ilgāku laiku – uz pieciem gadiem. Tas nodrošinātu vēl lielāku tiesisko noteiktību nodokļu maksātājam, tādējādi veicinot iepriekšēju vienošanos slēgšanu, vienlaikus mazinot iespējamos transfertcenu riskus nākotnē. Ņemot vērā minēto, noteikumu projektā paredzēts, ka iepriekšēju vienošanos var slēgt uz periodu, kas nepārsniedz piecus gadus pēc iepriekšējās vienošanās spēkā stāšanās.  Atbilstoši Ministru kabineta 2009.gada 3.februāra noteikumu Nr.108 “Normatīvo aktu projektu sagatavošanas noteikumi” 140.punktam grozījumu noteikumu projektu nesagatavo, ja tā normu apjoms pārsniegtu pusi no spēkā esošo noteikumu normu apjoma. Šādā gadījumā sagatavo jaunu noteikumu projektu. Ievērojot minēto, netika sagatavoti grozījumi Ministru kabineta 2013.gada 3.janvāra noteikumos Nr.16 “Kārtība, kādā noslēdzama nodokļu maksātāja un nodokļu administrācijas iepriekšēja vienošanās par tirgus cenas (vērtības) noteikšanu darījumam vai darījumu veidam”, bet gan tika izstrādāti jauni Ministru kabineta noteikumi. Ņemot vērā minēto, paredzēts, ka ar noteikumu projekta pieņemšanu zaudēs spēku Ministru kabineta 2013.gada 3.janvāra noteikumi Nr.16 “Kārtība, kādā noslēdzama nodokļu maksātāja un nodokļu administrācijas iepriekšēja vienošanās par tirgus cenas (vērtības) noteikšanu darījumam vai darījumu veidam”. |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija un VID. |
| 4. | Cita informācija | Noteikumu projektā paredzētajā transfertcenu dokumentācijā iekļaujamā informācija sākotnēji bija ietverta likumprojektā “Grozījumi likumā “Par nodokļiem un nodevām”” (VSS-1125). Minētais likumprojekts redakcijā, kurā ietvertas detalizētas transfertcenu dokumentācijas prasības, bija saskaņots bez iebildumiem ar iesaistītajām institūcijām, apstiprināts Ministru kabinetā, kā arī Saeima to izskatīja 1.lasījumā (reģ, Nr.1247/Lp12). Taču, ņemot vērā diskusijas Saeimas Budžeta un finanšu (nodokļu) komisijā par to, ka tikai būtiskākos jautājumus būtu jāregulē likumā, savukārt detalizētu transfertcenu dokumentācijā ietveramo informāciju būtu jānosaka Ministru kabineta noteikumos, Finanšu ministrija sagatavoja priekšlikumus, svītrojot normas, kas noteica detalizētas transfertcenu dokumentācijas prasības, kā arī vienlaikus paredzot deleģējumu tās noteikt Ministru kabinetam.  Maksa par iepriekšējas vienošanās noslēgšanu ir saglabāta tādā pašā apmērā, kāda tā ir noteikta šobrīd Ministru kabineta 2013.gada 3.janvāra noteikumos Nr.16 “Kārtība, kādā noslēdzama nodokļu maksātāja un nodokļu administrācijas iepriekšēja vienošanās par tirgus cenas (vērtības) noteikšanu darījumam vai darījumu veidam”, kas ar izstrādātā noteikumu projekta 21.punktu zaudēs spēku. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projektā ietvertie grozījumi transfertcenu dokumentācijas tiesiskajā regulējumā attieksies galvenokārt uz uzņēmumiem, kuri ietilpst starptautiskajā uzņēmumu grupā un veic darījumus ar to grupā esošajiem ārvalstu uzņēmumiem. |
| 2. | Tiesiskā regulējuma ietekme uz tautsaimniecību un administratīvo slogu | Grozījumi transfertcenu dokumentācijas tiesiskajā regulējumā apgrūtinās starptautisko uzņēmumu grupām iespēju mākslīgi novirzīt peļņu uz valstīm, kur nodokļu slogs ir zemāks nekā Latvijā. Tāpat regulējums uzlabos VID iespēju veikt transfertcenu riska analīzi un atvieglos transfertcenu audita veikšanu. Līdz ar to gan Likumā, gan noteikumu projektā iekļautais regulējums veicinās nodokļu nomaksu un pozitīvi ietekmēs tautsaimniecību.  Savukārt administratīvais slogs nodokļu maksātājiem būtiski nemainīsies, jo transfertcenu dokumentācija jāsagatavo jau šobrīd (turklāt jau šobrīd liela daļa nodokļu maksātāju izmanto OECD Transfertcenu vadlīnijās noteiktās prasības, kas tiek iestrādātas noteikumu projektā). Turklāt, ņemot vērā, ka līdzīgas noteikumu projektā ietvertajām transfertcenu dokumentācijas prasībām jau ir ieviestas vai tiek ieviestas daudzās pasaules valstīs, vienotu standartu piemērošana visas starptautisko uzņēmumu grupas uzņēmumu uzņēmumiem atvieglos transfertcenu dokumentācijas sagatavošanu.  Lai nepalielinātu nodokļu maksātājiem administratīvo slogu, maksas apmērs par iepriekšējas vienošanās noslēgšanu netiek grozīts. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Nav |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par projekta izstrādi ir publicēta Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Nodokļu politika”. Līdz ar to sabiedrības pārstāvji varēja līdzdarboties projekta izstrādē, rakstveidā sniedzot viedokļus par projektu.  Pirms noteikumu projekta izstrādes saistībā ar nepieciešamību veikt grozījumus transfertcenu tiesiskajā regulējumā tika rīkotas publiskas konsultācijas. To ietvaros vairākas institūcijas (tajā skaitā biedrības, nodokļu konsultāciju uzņēmumi u.c.) sniedza viedokli, ka būtu jāpārskata transfertcenu dokumentācijas prasības, tās saskaņojot ar veiktajiem grozījumiem OECD Transfertcenu vadlīnijās. |
| 2. | Sabiedrības līdzdalība projekta izstrādē | Sabiedrības pārstāvji varēja līdzdarboties noteikumu projekta izstrādē, rakstveidā sniedzot viedokļus par projektu, kas 2018.gada 17.septembrī publicēts Finanšu ministrijas tīmekļvietnē sadaļā “Sabiedrības līdzdalība” – “Tiesību aktu projekti” – “Nodokļu politika”[[3]](#footnote-3) un Ministru kabineta tīmekļvietnē sadaļā “Valsts kanceleja” – “Sabiedrības līdzdalība”.[[4]](#footnote-4)  Saistībā ar publiskajām konsultācijām par nepieciešamību veikt grozījumus transfertcenu tiesiskajā regulējumā ir saņemts viedoklis no Latvijas Tirdzniecības un rūpniecības kameras, Latvijas Komercbanku asociācijas, Latvijas nodokļu konsultantu asociācijas, Ārvalstu investoru padomes, Latvijas Darba devēju konfederācijas, SIA Ernst & Young Baltic, ZAB Sorainen, KPMG Baltics SIA, PricewaterhouseCoopers SIA, AAT SIA, VAS “Latvijas dzelzceļš”, Grant Thornton Baltic SIA, Deloitte Latvia SIA.  Citu sabiedrības pārstāvju iebildumi un priekšlikumi netika saņemti. |
| 3. | Sabiedrības līdzdalības rezultāti | Noteikumu projektā ņemti vērā vairāki anotācijas šīs sadaļas 2.punktā minēto institūciju ieteikumi (ieteikumi tika ņemti vērā, veicot grozījumus Likumā, jo sākotnēji detalizētās prasības bija iekļautas Likuma grozījumos) attiecībā uz informācijas apjomu, kāds norādāms transfertcenu dokumentācijā. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VID |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neparedz veidot jaunas institūcijas, reorganizēt vai likvidēt esošās institūcijas.  Tāpat esošajām institūcijām netiek ne paplašinātas, ne sašaurinātas funkcijas.  Noteikumu projekta izpilde tiks nodrošināta esošo cilvēkresursu un finansējuma ietvaros. |
| 3. | Cita informācija | Nav |

Finanšu ministre D.Reizniece-Ozola

Auziņš, 67083919

[Roberts.Auzins@fm.gov.lv](mailto:Roberts.Auzins@fm.gov.lv)

1. Par zemas pievienotās vērtības pakalpojumiem detalizētāk skatīt OECD Transfertcenu vadlīniju 333.lpp (pieejams: https://read.oecd-ilibrary.org/taxation/oecd-transfer-pricing-guidelines-for-multinational-enterprises-and-tax-administrations-2017\_tpg-2017-en#page336). [↑](#footnote-ref-1)
2. Par “drošu patvērumu” detalizētāk skatīt OECD Transfertcenu vadlīniju 204.lpp (pieejams: https://read.oecd-ilibrary.org/taxation/oecd-transfer-pricing-guidelines-for-multinational-enterprises-and-tax-administrations-2017\_tpg-2017-en#page207). [↑](#footnote-ref-2)
3. <http://www.fm.gov.lv/lv/sabiedribas_lidzdaliba/tiesibu_aktu_projekti/nodoklu_politika#project509> [↑](#footnote-ref-3)
4. <https://mk.gov.lv/content/ministru-kabineta-diskusiju-dokumenti> [↑](#footnote-ref-4)